1. Għaliex il-Kummissjoni qiegħda tippromwovi r-rinnovazzjoni tal-bini? Filwaqt li l-binjiet tal-Ewropa huma uniċi u varjati u jirriflettu l-kultura tal-kontinent tagħna, bosta minnhom huma wkoll antiki kif ukoll ineffiċjenti. Aktar minn 220 miljun binja, li jirrappreżentaw madwar 85 % tal-istokk tal-bini, inbnew qabel l-2001 u wisq probabbli se jibqgħu jeżistu fl-2050. Barra minn hekk, mhumiex imħejjija għall-bidliet fil-klima, kemm dawk tal-preżent u dawk tal-ġejjieni, bħaż-żieda fit-temperatura u l-avvenimenti estremi tat-temp. Il-binjiet huma responsabbli għal madwar 40 % tal-konsum totali tal-enerġija fl-UE u għal 36 % tal-emissjonijiet ta' gassijiet b'effett ta' serra mill-enerġija. Ir-rinnovazzjoni tal-bini hija kruċjali biex jiġi indirizzat dan l-użu tal-enerġija u tal-emissjonijiet, biex tintlaħaq il-mira tal-UE għat-tnaqqis tal-emissjonijiet sal-2030 u biex l-Unjoni ssir newtrali għall-klima sal-2050, kif ukoll biex iżżid ir-reżiljenza għall-impatti klimatiċi. Illum, ir-rinnovazzjoni tnaqqas il-konsum tal-enerġija tal-binjiet b'1 % biss kull sena. Rinnovazzjonijiet estensivi li jtejbu r-rendiment tal-bini fl-użu tal-enerġija b'mill-inqas 60 % jitwettqu kull sena f'0.2 % biss tal-istokk tal-bini u huwa biss f'wieħed minn kull ħames każijiet li l-effiċjenza enerġetika titjieb b'mod sinifikanti. Djar rinnovati li huma effiċjenti fl-użu tal-enerġija u tar-riżorsi se jnaqqsu l-kontijiet tal-enerġija tagħna filwaqt li jtejbulna s-saħħa, il-kumdità u l-benessri. Ir-rinnovazzjoni hija opportunità għall-34 miljun Ewropew li ma jistgħux jaffordjaw li jżommu darhom sħuna b'mod adegwat. Il-qalba ta' din l-inizjattiva hija li tindirizza l-faqar enerġetiku u din hi r-raġuni li llum il-Kummissjoni qiegħda tippreżenta wkoll rakkomandazzjonijiet u gwida lill-Istati Membri dwar il-Faqar Enerġetiku. Ir-rakkomandazzjonijiet u l-gwida għandhom l-għan li jagħmluha eħfef għall-Istati Membri biex jiddefinixxu u jimmonitorjaw il-faqar enerġetiku u jgħinu fit-tixrid tal-aħjar prattiki. Barra mill-benefiċċji ekoloġiċi tagħha, ir-rinnovazzjoni tal-bini toħloq impjiegi lokali u tistimula investimenti tant meħtieġa fl-ekonomija tagħna. Mir-rapport riċenti ta' rkupru sostenibbli tal-AIE ħareġ li, għal kull euro investit, ir-rinnovazzjoni tal-bini huwa l-qasam li joħloq l-aktar impjiegi, b'bejn12 u18-il impjieg lokali għal kull miljun euro investit. Il-Kummissjoni tistma l-potenzjal ta' 160,000 impjieg ekoloġiku addizzjonali fis-settur tal-konstruzzjoni fl-UE sal-2030. Din hi r-raġuni għaliex ir-rinnovazzjoni tal-bini hija waħda mill-inizjattivi ewlenin identifikati għall-Faċilità għall-Irkupru u r-Reżiljenza li se tgħinna nerġgħu nibnu l-ekonomija tagħna aħjar. 2. Liema huma l-objettivi stabbiliti mill-Kummissjoni għall-Mewġa ta' Rinnovazzjoni? L-għan tal-Mewġa ta' Rinnovazzjoni hu ta' aktar rinnovazzjonijiet estensivi. Illum ir-rata medja ponderata tar-rinnovazzjoni hi ta' 1 % biss kull sena. Il-mira tal-Kummissjoni hi li tirdoppja din ir-rata sal-2030, filwaqt li żżid il-kisbiet medji relatati mal-effiċjenza enerġetika. Dan jista' jwassal sabiex fid-deċennju li ġej jiġu rrinnovati mal-35 miljun binja. Dan jista' jwassal għal ċiklu virtwuż bejn id-domanda għolja għal rinnovazzjonijiet estensivi u l-ispejjeż li qed jonqsu għal prodotti aktar intelliġenti u sostenibbli u proċessi ta' rinnovazzjoni eħfef u aktar mgħaġġla. L-istokk tal-bini tal-UE huwa stmat li jinkludi 220 miljun unità ta' bini. Biex inqisu l-fatt li l-proġetti ta' rinnovazzjoni għandhom ċertu żmien ta' tħejjija, il-projezzjonijiet tagħna huma għal rata annwali ta' rinnovazzjoni tal-enerġija ta' 1 % għall-2021–2022, żieda għal 1.2 % fis-sena fl-2023–2025 qabel ma tistabbilizza għal mill-inqas 2 % fis-sena fl-2026–2029. Ir-rata ta' rinnovazzjonijiet li jikkonċernaw biss il-bidla fit-tagħmir tat-tisħin se jkollha tilħaq madwar 4 % fl-2026-2030 kemm fis-settur residenzjali kif ukoll f'dak tas-servizzi. Iż-żieda progressiva tippermetti li l-katina tal-provvista taddatta ruħha u li l-finanzjament propost jiġi mobilizzat u assorbit. Iż-żieda fir-rata ta' rinnovazzjoni se jkollha tinżamm b'estenzjoni akbar wara l-2030 ukoll sabiex tintlaħaq in-newtralità klimatika mal-UE kollha sal-2050. 3. Kif se taħdem il-Mewġa ta' Rinnovazzjoni? Il-Mewġa ta' Rinnovazzjoni se tuża r-regolamentazzjoni, il-finanzjament u l-assistenza teknika matul il-katina tal-valur kollha tar-rinnovazzjoni biex tilħaq il-miri tagħha. Lista dettaljata ta' azzjonijiet u l-iskeda ta' żmien għall-implimentazzjoni tagħhom huma inklużi fl-anness tal-Komunikazzjoni. Ir-rinnovazzjoni tista' tinżamm lura minħabba ostakli f'punti varji fil-katina tal-valur tar-rinnovazzjoni — mid-deċiżjoni inizjali biex issir rinnovazzjoni sal-finanzjament u t-tlestija tal-proġett. Pereżempju, meta titqies ir-rinnovazzjoni, il-benefiċċji mill-iffrankar enerġetiku jistgħu jkunu inċerti jew spjegati u mifhuma ħażin, speċjalment mill-utenti aħħarija. Jistgħu jkunu diffiċli biex jitkejlu u jissarrfu f'valur monetarju. Ir-rinnovazzjoni tista' wkoll tkun għalja, diffiċli biex titwettaq u tieħu ħafna ħin. Il-mobilizzazzjoni tal-finanzjament tista' tkun diffiċli, b'mod partikolari fil-livell lokali u reġjonali. Il-fondi pubbliċi ta' spiss huma skarsi u diffiċli biex jiġu kkombinati minħabba ostakli regolatorji u nuqqas ta' kapaċità fl-amministrazzjonijiet pubbliċi. Biex tiġi implimentata mewġa ta' rinnovazzjoni fuq skala kbira jeħtieġ li jingħelbu l-ostakli matul il-katina kollha. Tliet oqsma ta' prijorità se jirċievu attenzjoni partikolari: a) l-indirizzar tal-faqar enerġetiku u tal-bini bl-agħar rendiment b) il-binjiet pubbliċi, bħall-faċilitajiet tal-edukazzjoni, għall-kura tas-saħħa u dawk amministrattivi, u ċ) id-dekarbonizzazzjoni tat-tisħin u tat-tkessiħ. Dawn se jkunu ta' prijorità għall-politika u għall-finanzjament. 4. L-irduppjar tar-rata ta' rinnovazzjoni x'impatt se jkollu fuq il-miri fil-Pjan dwar il-Mira Klimatika? L-irduppjar tar-rata ta' rinnovazzjoni tal-enerġija sal-2030 huwa kontribut importanti għall-mira li hemm proposta biex l-emissjonijiet fl-UE jitnaqqsu b'55 %. Il-Pjan dwar il-Mira Klimatika tal-2030 jindika l-effiċjenza enerġetika bħala komponent essenzjali għall-azzjoni u jidentifika r-rinnovazzjoni bħala element ewlieni biex tiċkien id-distanza bejn l-effiċjenza enerġetika u l-iffrankar ta' aktar enerġija sal-2030. F'konformità mal-mira ta' tnaqqis tal-emissjonijiet b'55 % netti, il-Kummissjoni tistenna li jitwettqu l-azzjonijiet tal-Mewġa ta' Rinnovazzjoni biex jitnaqqsu l-emissjonijiet ta' gassijiet b'effett ta' serra fil-binjiet b'60 % (minn 456 MtCO2eq għal 161 MtCO2eq), il-konsum finali tal-enerġija tagħhom b'14 % (minn 374 MtCO2eq għal 321 MtCO2eq) u l-konsum tal-enerġija għat-tisħin u għat-tkessiħ bi 18 % (minn 318 MtCO2eq għal 259 MtCO2eq) meta mqabbel mal-2015. 5. Kemm se tqum il-Mewġa ta' Rinnovazzjoni u min se jħallas għaliha? Ir-rinnovazzjoni tal-bini hija waħda mis-setturi kkonfrontati b'nuqqas ta' investiment fl-UE. Sabiex tinkiseb il-mira klimatika proposta ta' 55 % sal-2030, hemm bżonn li kull sena jkun hemm investiment addizzjonali ta' madwar €275 miljun fir-rinnovazzjoni tal-bini. Il-Komunikazzjoni u d-Dokument ta' Ħidma tal-Persunal tal-Kummissjoni li jakkumpanjaha jipprovdu informazzjoni dettaljata u gwida għall-awtoritajiet tal-Istati Membri u għall-partijiet ikkonċernati dwar il-possibbiltajiet differenti ta' finanzjament. Dawn jinkludu appoġġ baġitarju dirett mill-UE għal rinnovazzjonijiet ta' bini ta' kwalità, jiġi attirat investiment privat u jkun stimulat il-finanzjament ekoloġiku, jiġu sostnuti r-riċerka u l-innovazzjoni, jiġu indirizzati l-ostakli tas-suq u ffinanzjati s-servizzi ta' appoġġ tekniku. It-tipi differenti ta' ostakli tas-suq idealment jiġu indirizzati permezz ta' sensiela ta' inizjattivi speċifiċi taħt strumenti finanzjarji differenti. Pereżempju: Il-Mewġa ta' Rinnovazzjoni se tappoġġa b'mod attiv ir-rinnovazzjoni ta' binjiet bl-agħar rendiment u se tindirizza l-faqar enerġetiku. Il-Kummissjoni se tgħin lill-awtoritajiet nazzjonali, reġjonali u lokali biex jużaw ir-riżorsi finanzjarji kollha disponibbli — inklużi għotjiet u sussidji — biex tiffoka l-investimenti bil-quddiem fuq dawk l-aktar vulnerabbli. Sabiex tippromwovi l-approċċ għal viċinat intelliġenti f'100 distrett, il-Kummissjoni se tniedi l-Inizjattiva għal Abitazzjonijiet għall-But ta' Kulħadd. 6. Kif tista' l-inizjattiva ewlenija “Rinnovazzjoni” fil-qasam tal-Faċilità għall-Irkupru u r-Reżiljenza jgħin fil-finanzjament tal-Mewġa ta' Rinnovazzjoni? Il-Faċilità għall-Irkupru u r-Reżiljenza, li bħalissa qiegħda tiġi nnegozjata u li l-Kunsill Ewropew qabel li jiddedikalha € 672.5 biljun (li 37 % minnhom ikunu mmirati għan-nefqa relatata mal-klima), tista' tappoġġa l-investiment fuq ir-rinnovazzjoni u r-riformi marbuta mal-effiċjenza enerġetika mal-Istati Membri. Fl-Istrateġija Annwali għat-Tkabbir Sostenibbli tal-2021, il-Kummissjoni pproponiet l-Inizjattivi Ewlenin Ewropej "Rinnovazzjoni" u "Impuls ġdid" għal intervent koordinat mill-Istati Membri kollha, imsejjes fuq proġetti inklużi fil-Pjanijiet nazzjonali għall-Irkupru u r-Reżiljenza. Sabiex tappoġġa l-implimentazzjoni ta' dawn il-proġetti ewlenin, il-Kummissjoni se tadotta modulu ta' valutazzjoni dwar ir-rinnovazzjoni tal-bini u l-effiċjenza enerġetika biex tagħti gwida tassew prattika lill-Istati Membri dwar kif għandhom iħejju r-riformi u l-proġetti ta' investiment għar-rinnovazzjoni skont il-Faċilità għall-Irkupru u r-Reżiljenza. Fl-aħħar, il-Kummissjoni se ssaħħaħ l-Azzjonijiet Konċertati li jeżistu fid-Direttiva dwar ir-Rendiment tal-Bini fl-użu tal-Enerġija u d-Direttiva dwar l-Effiċjenza fl-enerġija biex tgħin lill-Istati Membri jaqsmu prattiki ġodda u jimmonitorjaw l-implimentazzjoni maż-żmien. 7. Se tirrinnovaw djar biss jew anki binjiet pubbliċi? Infrastruttura soċjali pubblika u privata, binjiet amministrattivi pubbliċi, akkomodazzjoni soċjali, istituti kulturali, skejjel, sptarijiet, u faċilitajiet għall-kura tas-saħħa għandhom ikunu minn ta' quddiem u joħolqu domanda qawwija għar-rinnovazzjoni. Il-Kummissjoni se tara li tuża s-setgħa tal-akkwist pubbliku għar-rinnovazzjoni tal-bini, permezz ukoll ta' kriterji ta' akkwist pubbliku ekoloġiku relatati maċ-ċiklu tal-ħajja tal-emissjonijiet tal-karbonju u mar-reżiljenza għall-klima. Bħala parti mir-rieżami tad-Direttiva dwar l-Effiċjenza fl-Enerġija, sa Ġunju tal-2021 il-Kummissjoni se teżamina l-ħtieġa li testendi l-kamp ta' applikazzjoni tar-rekwiżiti ta' rinnovazzjoni għal-livelli kollha tal-amministrazzjonijiet pubbliċi u żżid l-obbligu annwali ta' rinnovazzjoni. Il-Kummissjoni se tiżviluppa wkoll gwida komprensiva dwar l-investiment pubbliku sostenibbli permezz tal-akkwist. 8. Fid-dawl tal-ostakli lokali kollha għar-rinnovazzjoni, kif tista' l-Kummissjoni jkollha impatt permezz tal-politiki fil-livell tal-UE? Ir-Regolamenti li jirrikjedu li l-bini jissodisfa standard minimu ta' rendiment, pereżempju f'termini ta' rendiment minimu tal-enerġija jew miżuri minimi ta' rinnovazzjoni, jista' jkollhom impatt sinifikanti fuq iż-żieda tar-rata tar-rinnovazzjoni tal-bini, u jgħinu biex il-bini b'rendiment baxx isir wieħed b'rendiment aħjar. L-għodod regolatorji joffru disinn estremament flessibbli biex jirriflettu l-prijoritajiet fil-livell nazzjonali, filwaqt li direttament jindirizzaw l-ostakli fondamentali għar-rinnovazzjoni tal-bini, bħall-inċentivi maqsuma bejn is-sidien u l-inkwilini jew f'bini b'diversi sidien. L-obbligi u l-istandards tar-rinnovazzjoni jipprovdu flessibbiltà lill-Istati Membri u lill-awtoritajiet lokali biex ifasslu u jimplimentaw id-dettalji speċifiċi li joħolqu l-aħjar riżultati fil-livell lokali. Impenn usa' u inklużiv mir-residenti permezz ta' strutturi kooperattivi, bħall-komunitajiet tal-enerġija, u l-punti uniċi ta' kuntatt li joffru varjetà kbira ta' pariri siewja, bħall-approċċi fuq livell tad-distrett u tal-komunità, jistgħu ibiddlu viċinati sħaħ u joħolqu opportunitajiet ġodda ta' negozju. Il-proġetti eżemplari ta' rinnovazzjoni tad-distrett jistgħu jiġu inklużi fil-pjanijiet nazzjonali ta' rkupru u jwittu t-triq għal mewġa ġdida ta' distretti dekarbonizzati. 9. Liema huma l-proposti leġiżlattivi li l-Kummissjoni se tadotta s-sena li ġejja? Fl-2021, il-Kummissjoni se tirrevedi d-Direttiva dwar l-Effiċjenza fl-Enerġija u d-Direttiva dwar ir-Rendiment tal-Bini fl-Użu tal-Enerġija. Se tipproponi li ddaħħal obbligu aktar b'saħħtu għaċ-Ċertifikat tar-rendiment fl-użu tal-enerġija flimkien ma' introduzzjoni gradwali ta' standards mandatorji ta' rendiment minimu fl-użu tal-enerġija għall-binjiet eżistenti. Se tipproponi wkoll li testendi r-rekwiżiti għar-rinnovazzjoni tal-bini għal-livelli kollha tal-amministrazzjonijiet pubbliċi. Il-valutazzjonijiet tal-impatt li se jakkumpanjaw dawn ir-reviżjonijiet leġiżlattivi se jqisu għażliet differenti fejn jidħol il-livell, il-kamp ta' applikazzjoni u ż-żmien li fih jiġu applikati dawn ir-rekwiżiti. L-istandards ta' rendiment ħadmu tajjeb ħafna fejn ġew introdotti. Bil-kundizzjonijiet tajbin, joħolqu punt ta' referenza għas-sidien, għall-investituri, għall-finanzjaturi u għan-negozji mingħajr ma joħolqu aktar tbatija għal dawk l-aktar vulnerabbli fis-soċjetà tagħna. 10. X'inhu l-Bauhaus Ewropew il-ġdid? Kif imħabbar mill-President von der Leyen fid-diskors tagħha dwar l-Istat tal-Unjoni fis-16 ta' Settembru 2020, il-Bauhaus Ewropew il-ġdid se jżewweġ stil ma' sostenibbiltà. Se jippromwovi disinn sostenibbli ma' materjali bbażati fuq in-natura. Dan se jkun proġett interdixxiplinari, immexxi flimkien ma' bord konsultattiv ta' esperti esterni inkluż xjentisti, periti, deżinjaturi, artisti, dawk li jippjanaw u soċjetà ċivili li se joħolqu spazji sperimentali fejn l-arti, il-kultura, ix-xjenza u t-teknoloġija jistgħu jimmaġinaw, jittestjaw u jippreżentaw soluzzjonijiet ġodda. Il-Bauhaus Ewropew il-ġdid se jkun aċċeleratur għal soluzzjonijiet, teknoloġiji u prodotti ekoloġiċi u diġitali tajbin għall-but u attraenti estetikament. Il-Kummissjoni se tniedi sejħiet għal proposti fil-Qafas Pluriennali li jmiss u dan se tagħmlu għall-programmi rilevanti kollha. L-implimentazzjoni tal-ewwel kostruzzjoni jew trasformazzjoni tal-Bauhaus Ewropew se tibda fit-tieni nofs tal-2021. Il-proġetti kollha tal-Bauhaus se jkollhom x'jaqsmu mal-ambjent mibni b'mod ġenerali, iżda se jiffukaw fuq aspetti differenti bħall-isfidi klimatiċi, l-aċċessibbiltà, il-koeżjoni soċjali, il-kostruzzjoni diġitali, il-bijoriżorsi sostenibbli eċċ. u jkunu f'pajjiżi differenti. Fit-tieni mewġa, jistgħu jiżdiedu proġetti oħra tal-Bauhaus kemm fl-UE kif ukoll fil-livell globali. Minn issa sas-sajf tal-2021, il-Kummissjoni se tmexxi proċess wiesa' parteċipattiv ta' kokreazzjoni; segwit mit-twaqqif ta' network ta' ħames Bauhaus fundaturi fl-2022. Għal aktar informazzjoni IP/20/1835 - L-inizjattiva "Mewġa ta' rinnovazzjoni" Skeda informattiva - L-inizjattiva "Mewġa ta' rinnovazzjoni” Skeda informattiva - Bauhaus